Bayer Leverkusen va pune la dispoziţia suporterilor tatuaje pentru a „imortaliza” un sezon istoric
Clubul german Bayer Leverkusen a anunţat că va pune la dispoziţia fanilor tatuaje gratuite.
Bayer a ajuns la 49 de meciuri consecutive fără înfrângere
În acest mod, fanii pot să îşi amintească toată viaţa de un sezon istoric pentru gruparea „aspirinelor”.
Campioană a Germaniei şi aflată în plină cursă pentru o triplă istorică, Bayer Leverkusen le oferă fanilor săi şansa de a marca acest sezon istoric cu un tatuaj gratuit, punându-le la dispoziţie zece modele „campionii Bundesliga”, branduite cu sigla clubului.
„Mai multe sloturi sunt disponibile pentru a vă face un tatuaj la BayArena, pentru a perpetua acest sezon unic pe pielea ta”, oferind zece modele de tatuaje gratuite din care să alegi”, scrie într-un comunicat al clubului, care mai precizează că suporterii care nu pot obţine o programare pe stadion vor primi „o reducere de 19,04% la preţul normal al unui tatuaj de la un studio local”, cu referire la 1904, data înfiinţării clubului Bayer Leverkusen.
Bayer s-a calificat în finala Ligii Europa, după un 2-2 smuls Romei în prelungiri – „specialitatea casei”, şi a ajuns la 49 de meciuri consecutive fără înfrângere, iar echipa lui Xabi Alonso va disputa şi finala Cupei Germaniei.